
საქართველოს საგარეო დაზვერვის სპეციალური სამსახურის 
უფროსის ბრძანება №77

2006 წლის 14 ნოემბერი 
ქ. თბილისი

საზღვარგარეთ საქართველოს დიპლომატიურ წარმომადგენლობებში საქართველოს საგარეო დაზვერვის სპეციალური სამსახურის ოფიციალური წარმომადგენლების დებულების დამტკიცების შესახებ

„სადაზვერვო საქმიანობის შესახებ“ საქართველოს კანონის მე-7 მუხლის მე-6 პუნქტის „ბ“ ქვეპუნქტის შესრულების უზრუნველსაყოფად, „საზღვარგარეთ საქართველოს დიპლომატიურ წარმომადგენლობებში საქართველოს საგარეო დაზვერვის სპეციალური სამსახურის ოფიციალური წარმომადგენლების შესახებ“ საქართველოს პრეზიდენტის 2006 წლის 22 აგვისტოს №497 ბრძანებულების მე-6 პუნქტის საფუძველზე, ვბრძანებ:
1. დამტკიცდეს „საზღვარგარეთ საქართველოს დიპლომატიურ წარმომადგენლობებში საქართველოს საგარეო დაზვერვის სპეციალური სამსახურის ოფიციალური წარმომადგენლების შესახებ“ თანდართული დებულება.

2. ეს ბრძანება ამოქმედდეს გამოქვეყნებისთანავე.

ა. ჟვანია

დებულება

საზღვარგარეთ საქართველოს დიპლომატიურ წარმომადგენლობებში საქართველოს საგარეო დაზვერვის სპეციალური სამსახურის ოფიციალური წარმომადგენლების შესახებ

თავი I
ზოგადი დებულებები


მუხლი 1

საზღვარგარეთ საქართველოს საგარეო დაზვერვის სპეციალური სამსახურის ოფიციალური წარმომადგენელი (შემდგომში – დაზვერვის ოფიციალური წარმომადგენელი) არის საქართველოს საგარეო დაზვერვის სპეციალური სამსახურის (შემდგომში – სამსახური) ოფიციალურად უფლებამოსილი პირი, რომლის ძირითადი ამოცანაა საზღვარგარეთ შესაბამისი ქვეყნის სპეცსამსახურებთან და უშიშროების ორგანოებთან თანამშრომლობის განმტკიცება, სათანადო კონტაქტების დამყარება, ურთიერთსასარგებლო კავშირურთიერთობებისათვის ხელშეწყობა, საერთაშორისო დანაშაულებასთან ბრძოლის გააქტიურება. 


მუხლი 2

დაზვერვის ოფიციალური წარმომადგენელი შეიძლება წარგზავნილ იქნეს მხოლოდ საზღვარგარეთ შესაბამისი ქვეყნის სპეცსამსახურებთან ან უშიშროების ორგანოებთან დადებული ორმხრივი ხელშეკრულების ან შეთანხმების საფუძველზე.


მუხლი 3

დაზვერვის ოფიციალურ წარმომადგენელს თანამდებობაზე ნიშნავს სამსახურის უფროსი, საქართველოს საგარეო საქმეთა მინისტრთან შეთანხმებით.


მუხლი 4

დაზვერვის ოფიციალური წარმომადგენელი ანგარიშვალდებულია სამსახურის ხელმძღვანელობის წინაშე.


მუხლი 5

დაზვერვის ოფიციალური წარმომადგენელი თავის საქმიანობაში ხელმძღვანელობს საქართველოსა და ადგილსამყოფელი ქვეყნის კანონმდებლობით, საერთაშორისო ხელშეკრულებებითა და შეთანხმებებით, შესაბამისი ქვეყნის სპეცსამსახურებთან ან უშიშროების ორგანოებთან დადებული ორმხრივი ხელშეკრულებებით, შეთანხმებებით და ამ დებულებით.

თავი II

წარმომადგენლის ფუნქციები და უფლებამოსილება


მუხლი 6

დაზვერვის ოფიციალური წარმომადგენელი ურთიერთობას ამყარებს ადგილსამყოფელი ქვეყნის პარტნიორ სპეციალურ სამსახურებთან ორმხრივი ხელშეკრულების ან შეთანხმების ფარგლებში და უზრუნველყოფს აღნიშნულ სამსახურებთან სამსახურის წარმომადგენლობითი ფუნქციების შესრულებას. 


მუხლი 7

თავისი კომპეტენციის ფარგლებში ეწევა საქმიანობას ადგილსამყოფელ ქვეყანაში საქართველოს სახელმწიფოებრივი ინტერესების გატარებისათვის ხელშემწყობი პირობების შესაქმნელად.


მუხლი 8

თავისი კომპეტენციის ფარგლებში, უზრუნველყოფს საზღვარგარეთ საქართველოს დიპლომატიურ წარმომადგენლობებში და მათთან დაკავშირებულ საქართველოს სხვა ორგანიზაციებში ოფიციალურად მომუშავე საქართველოს მოქალაქეების უსაფრთხოებას, ახორციელებს საგარეო კონტრდაზვერვით და კანონმდებლობით განსაზღვრულ სხვა ღონისძიებებს მის წინაშე მდგარი ამოცანების გადასაწყვეტად.


მუხლი 9

საზღვარგარეთის ქვეყნების სპეცსამსახურებისა და უშიშროების ორგანოებთან ამყარებს კავშირს საერთაშორისო ხელშეკრულებებით გათვალისწინებულ დანაშაულთა გამოვლენისა და თავიდან აცილების მიზნით.


მუხლი 10

 სამსახურის შესაბამის სტრუქტურულ ერთეულებთან ერთად, მონაწილეობს სამსახურის (უწყებათაშორის) საერთაშორისო ხელშეკრულებათა და შეთანხმებათა მომზადებასა და რეალიზაციაში.


მუხლი 11

 საქართველოს სახელმწიფოებრივი ინტერესების გათვალისწინებით, კანონმდებლობით დადგენილი წესითა და მეთოდებით მოიპოვებს ინფორმაციას ადგილსამყოფელ ქვეყანაში მიმდინარე პოლიტიკური, სამხედრო-პოლიტიკური და სოციალურ-ეკონომიკური პროცესების შესახებ.


მუხლი 12

წარმომადგენლის როტაცია მიმდინარეობს „დიპლომატიური სამსახურის შესახებ“ საქართველოს კანონის შესაბამისად.
თავი III

წარმომადგენლის ფინანსური უზრუნველყოფა


მუხლი 13

დაზვერვის ოფიციალური წარმომადგენლების საქმიანობასთან დაკავშირებული ხარჯების ანაზღაურება ხორციელდება სამსახურისათვის გამოყოფილი ასიგნებების ფარგლებში.


მუხლი 14

დაზვერვის ოფიციალური წარმომადგენლების გრძელვადიანი სამუშაო მივლინების ანაზღაურება ხორციელდება „საზღვარგარეთ საქართველოს დიპლომატიურ წარმომადგენლობებსა და საკონსულო დაწესებულებებში როტაციის წესით სამუშაოდ მივლინებულ პირთა გრძელვადიანი სამუშაო მივლინების ანაზღაურების წესის შესახებ“ საქართველოს საგარეო საქმეთა მინისტრის 2006 წლის 18 იანვრის №19 ბრძანებით განსაზღვრული ნორმატივების ფარგლებში. 

თავი IV

წარმომადგენლის უფლებამოსილების შეწყვეტა


მუხლი 15

წარმომადგენლის უფლებამოსილება წყდება სამსახურის უფროსის ბრძანებით საქართველოს შესაბამისი საერთაშორისო ხელშეკრულებისა თუ შეთანხმების ძალადაკარგულად ცნობის საფუძველზე ან კანონით გათვალისწინებულ სხვა შემთხვევებში.

